WFX 2 เดือนปันผล 2 รอบ
WFX ลูกในไส้ TRUBB สปินออฟเข้าตลาดหลักทรัพย์มาเมื่อปลายปีที่แล้ว (23 ธ.ค. 2564) ก็สร้างเซอร์ไพรส์อย่างต่อเนื่อง
WFX ลูกในไส้ TRUBB สปินออฟเข้าตลาดหลักทรัพย์มาเมื่อปลายปีที่แล้ว (23 ธ.ค. 2564) ก็สร้างเซอร์ไพรส์อย่างต่อเนื่อง
25 ก.พ. 2565

ตั้งแต่บริษัท เวิลด์เฟล็กซ์ จำกัด (มหาชน) หรือ WFX ลูกในไส้บริษัท ไทยรับเบอร์ลาเท็คซ์กรุ๊ป จำกัด (มหาชน) หรือ TRUBB สปินออฟเข้าตลาดหลักทรัพย์มาเมื่อปลายปีที่แล้ว (23 ธ.ค. 2564) ก็สร้างเซอร์ไพรส์อย่างต่อเนื่อง…
ก็มีอย่างที่ไหน เข้าเทรดได้แค่ 2 วัน ประกาศจ่ายปันผลทันทีในอัตรา 22 สตางค์ต่อหุ้น หรือคิดเป็นดิวิเดนด์ยีลด์ราว 3% เชียวหนา..!!
เรียกว่า เข้าเทรดปุ๊บ…ก็จ่ายปันผลปั๊บเลยนะเนี่ย…อย่างนี้ผู้ถือหุ้นก็รักตายเลยน่ะสิ…
ไม่จบเท่านั้น…พอแจ้งงบงวดปี 2564 ออกมา ก็พ่วงด้วยการประกาศจ่ายปันผลอีกรอบในอัตรา 0.245 บาทต่อหุ้น
เท่ากับว่า แค่ 2 เดือน จ่ายปันผลไปแล้ว 2 รอบ แหม๊…บอร์ด WFX นี่ใจป๊ำป้ำเนอะ..!?
ก็ถือเป็นปรากฏการณ์ใหม่ของหุ้นไอพีโอ…ซึ่งทำให้ผู้ถือหุ้นได้ 2 เด้งด้วยกัน..!!
เริ่มจากเด้งแรก…ราคาหุ้นไม่หลุดจอง ฉะนั้นใครที่มีหุ้น WFX ที่ราคาไอพีโอ 7.20 บาท ก็ได้แคปปิตอลเกนไปเต็ม ๆ โดยถึงวันนี้ราคาหุ้นปรับขึ้นไปแล้ว 12% จากราคาไอพีโอ
ส่วนเด้งที่สอง…ปันผลก็ได้ โดย WFX ประกาศจ่ายปันผล 2 รอบ รวมกันอยู่ที่ 0.465 บาท หรือคิดเป็นดิวิเดนด์ยีลด์สูงถึง 5.5%
นี่เข้าเทรดมาได้แค่ 2 เดือนเองนะเนี่ย แต่ WFX จัดชุดใหญ่ไฟกระพริบ…ให้ผลตอบแทนแบบจุใจซะขนาดนี้ ก็ไม่รู้จะมีใครให้มากกว่านี้อีกอ่ะป่าว..?
ทำเอาผู้ถือหุ้นแฮปปี้เอนดิ้งกันถ้วนหน้า โดยเฉพาะแม่บังเกิดเกล้าอย่าง TRUBB ที่รับเงินปันผล 2 รอบ เข้ากระเป๋าไปก็ไม่ได้เยอะแยะอะไรหรอกนะ แค่ 143.21 ล้านบาทเท่านั้นเอ๊งงง…ไม่รวมแคปปิตอลเกนจากราคาหุ้น WFX อีกนะ…
แหม๊…เห็น WFX กลายเป็นหุ้นไอพีโอป้ายแดงที่ปันผลงามซะขนาดนี้ คงทำให้หลายคนชักอยากรู้แล้วสิว่า WFX ทำธุรกิจอะไร..?
WFX ทำธุรกิจผลิตเส้นด้ายยางยืด 2 ประเภท ได้แก่ เส้นด้ายยางยืดชนิดเคลือบแป้ง และเส้นด้ายยางยืดชนิดเคลือบซิลิโคน โดยจำหน่ายสินค้าให้แก่ลูกค้าทั้งในประเทศและต่างประเทศภายใต้ตราสินค้าของบริษัทฯ ทั้งหมด 7 แบรนด์ ได้แก่ WORLD FLEX, THAITEX, QUALIFLEX, LT RUBBER, CHANGTHAI, PEGASUS (Blue) และ PEGASUS (China)
ถ้ายังนึกภาพไม่ออก…ให้ลองไปหยิบจับพวกเสื้อผ้า เครื่องนุ่งห่ม ถุงเท้า ชุดชั้นใน อุปกรณ์ทางการแพทย์ เฟอร์นิเจอร์ หรือขอบยางตู้เย็น ที่มีลักษณะยืด ๆ นั่นแหละจะมีเส้นด้ายยางยืดของ WFX เป็นส่วนประกอบในการผลิตสินค้าพวกนี้
โดยจุดเด่นของ WFX คือ การมีแม่อย่าง TRUBB ซึ่งทำธุรกิจยางพาราครบวงจร คอยซัพพอร์ตวัตถุดิบยางพาราให้ ทำให้ต้นทุนวัตถุดิบค่อนข้างต่ำ ทำให้ช่วงที่ผ่านมาเติบโตค่อนข้างโดดเด่น
อย่างงบงวดปี 2564 ของ WFX ก็จัดว่าสวยมว๊ากกก กำไรสุทธิโตมโหฬาร 521.17%  หรือโตกว่า 5 เท่าตัว อยู่ที่ 359 ล้านบาท จากปี 2563 ที่มีกำไรสุทธิ 57 ล้านบาท โดยมีรายได้จากการขาย 3,766 ล้านบาท เพิ่มขึ้น 57.12% จากปีก่อนมีรายได้รวม 2,4396 ล้านบาท
สาเหตุหลักมาจากมีการปรับขึ้นราคาขายเส้นด้ายยางยืดตามราคาวัตถุดิบที่ปรับตัวสูงขึ้น และบริษัทสามารถจำหน่ายเส้นด้ายยางยืดได้เพิ่มขึ้น เนื่องจากมีการขยายกำลังการผลิตเพิ่มขึ้น อีกทั้งสามารถผลิตสินค้าและจำหน่ายเส้นด้ายยางยืดที่มีความหลากหลายขึ้น จึงรองรับความต้องการของทั้งลูกค้าเก่าและลูกค้าใหม่ได้ต่อเนื่อง
ก็งบสวยซะขนาดนี้…ก็ไม่แปลกที่ WFX จะคืนความสุขให้กับผู้ถือหุ้นแบบจัดเต็มอย่างนี้…
แบบนี้ไม่รัก…ก็บ้าน่ะสิ..!!
…อิ อิ อิ…